Document ID: 32001D0656

Komission päätös,
tehty 3 päivänä elokuuta 2001,
puhdistettavaksi tarkoitetun erityisen etuuskohteluun oikeutetun raa'an ruokosokerin Portugaliin ja Suomeen tuontia koskevista väliaikaisista toimenpiteistä markkinointivuoden 2001/2002 alussa
(tiedoksiannettu numerolla K(2001) 2479)
(Ainoastaan portugalin-, suomen- ja ruotsinkieliset tekstit ovat todistusvoimaiset)
(2001/656/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sokerialan yhteisestä markkinajärjestelystä 19 päivänä kesäkuuta 2001 annetun neuvoston asetuksen (EY) N:o 1260/2001(1) ja erityisesti sen 39 artiklan 6 kohdan,
sekä katsoo seuraavaa:
(1) Asetuksen (EY) N:o 1260/2001 39 artiklan 1 kohdassa säädetään, että yhteisön puhdistamoiden hankintojen varmistamiseksi raa'an ruokosokerin tuonnista kannetaan alennettu tulli eräiden tuottajamaiden kanssa tehtyjen sopimusten nojalla ja niissä määritellyin ehdoin. Kyseisestä sokerista käytetään ilmaisua "erityinen etuuskohteluun oikeutettu sokeri".
(2) Näillä edellytyksillä tuoduilla määrillä on tarkoitus kattaa kyseisen 39 artiklan 2 kohdassa vahvistetut jäsenvaltioiden arvioidut enimmäistarpeet, joita ei voida tyydyttää muulla puhdistettavaksi tarkoitetulla raakasokerilla.
(3) Markkinointivuoden 2001/2002 arvioitu hankintatase osoittaa, että tällaista tarvetta ei ole tyydytetty. Hankintatase on alijäämäinen erityisesti edellä mainitun 39 artiklan 2 kohdassa mainituissa jäsenvaltioissa, joissa puhdistamojen toiminta on suurelta osin riippuvainen tällaisten erityisten etuuskohteluun oikeutettujen sokerien tuonnista. Muiden käytettävissä olevien sokerien tuotannon porrasteisuuden ja niistä tehtyjen sopimusten vuoksi muu hankintatapa ei ole mahdollinen. Koska AKT-maiden kanssa ei ole sopimusta, näiden jäsenvaltioiden hankinnat keskeytyvät väistämättä.
(4) Markkinointivuosina 1995/1996-2000/2001 sovellettavien erityisen etuuskohteluun oikeutetun sokerin tuontia koskevien sopimusten voimassaolo päättyi 30 päivänä kesäkuuta 2001. Kyseiseen päivämäärään mennessä ei saatu neuvoteltua sopimuksista, joilla oli tarkoitus kattaa asetuksen (EY) N:o 1260/2001 38 artiklan 1 kohdassa tarkoitettu ajanjakso. Jotta eräiden yhteisön alueiden puhdistamojen hankinnat eivät keskeytyisi, olisi neuvoston suosituksen mukaisesti ja asianomaisten tuottajamaiden käytyjen neuvottelujen jälkeen sallittava ruokosokerin tuonti 30 päivään kesäkuuta 2001 asti sovelletuin edellytyksin niille yhteisön alueille, joilla on todettu hankintatarve hankintataseessa. Tällä toimenpiteellä olisi katettava Portugalin ja Suomen hankintatarve kolmen kuukauden ajan. Jotta edellä mainittuihin neuvotteluihin ei vaikutettaisi haitallisesti, säännösten olisi tällä hetkellä koskettava ainoastaan AKT-alkuperää olevaa sokeria.
(5) Tämän toimenpiteen yhteydessä kannettavan tuontitullin ja sovellettavan vähimmäisostohinnan vahvistamiseksi on syytä soveltaa AKT-maista peräisin olevan ruokosokerin tuonnissa sovellettavan etuuskohteluun oikeuttavan tariffikiintiön avaamisesta puhdistamoiden hankintatarpeisiin 1 päivän maaliskuuta ja 30 päivän kesäkuuta 2001 välisenä aikana 28 päivänä helmikuuta 2001 annettua komission asetusta (EY) N:o 407/2001(2).
(6) Tällä päätöksellä avattuun tariffikiintiöön on sovellettava tullietuussopimusten mukaisen tariffikiintiön rajoissa toteutettavaa puhdistettavaksi tarkoitetun raa'an ruokosokerin tuontia koskevista yksityiskohtaisista soveltamissäännöistä 2 päivänä elokuuta 1995 annetussa komission asetuksessa (EY) N:o 1916/95(3) säädettyjä sääntöjä.
(7) Tässä päätöksessä säädettyä toimenpidettä sovelletaan rajoittamatta neuvoston myöhemmin tekemien, markkinointivuosia 2001-2006 koskevien päätösten soveltamista, mukaan luettuina mahdolliset 1 päivästä heinäkuuta 2001 sovellettavat muutokset.
(8) Tässä päätöksessä säädetyt toimenpiteet ovat sokerin hallintokomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Markkinointivuoden 2001/2002 ensimmäisten kolmen kuukauden aikana Portugalin sallitaan tuoda 60000 tonnia ja Suomen 30000 tonnia asetuksen (EY) N:o 1260/2001 liitteessä VI mainittua AKT-maista peräisin olevaa raakaa ruokosokeria.
Tariffikiintiön järjestysnumero on 09.4097.
2. Edellä 1 kohdassa säädettyyn tariffikiintiöön sovellettava tuontitulli ja vähimmäisostohinta ovat asetuksessa (EY) N:o 407/2001 vahvistettuja tuontitulleja ja vähimmäisostohintoja. Sovelletaan asetuksen (EY) N:o 1916/95 asiaankuuluvia säännöksiä.
2 artikla
Tämä päätös on osoitettu Suomen tasavallalle ja Portugalin tasavallalle.
Tehty Brysselissä 3 päivänä elokuuta 2001.

Labels: 3
18
17